**Έσοδα**

#

# Έσοδο είναι η ακαθάριστη εισροή οικονομικών ωφελειών μέσα σε μία λογιστική περίοδο, που προκύπτει από τις συνήθεις δραστηριότητες, όταν αυτές οι ωφέλειες καταλήγουν σε αυξήσεις των ιδίων κεφαλαίων (άλλες από αυτές που προκύπτουν από τη συνεισφορά κεφαλαίων από τους μετόχους).

Δεν αναγνωρίζονται σαν έσοδα εισπράξεις για λογαριασμό τρίτων (π.χ. ΦΠΑ, πρακτόρευση κλπ)

**Παράδειγμα 1**

Η Α εμπορεύεται Η/Υ. Στις 15/1/2015 πούλησε έναν Η/Υ αντί € 492. Στην τιμή πώλησης είχε ενσωματωθεί ΦΠΑ με συντελεστή 23%. Υπολογίστε το έσοδο της A από την πώληση.

**Παράδειγμα 2**

Ο Α στις 5/7/20Χ5 πλήρωσε € 121 για το λογαριασμό της ΔΕΗ ύψους € 120 σε κατάστημα των ΕΛΤΑ. Το ποσό του € 1, είναι η προμήθεια των ΕΛΤΑ για τη διαμεσολάβηση στην είσπραξη του ποσού. Στις 7/7 η κεντρική ταμειακή υπηρεσία των ΕΛΤΑ απέδωσε τα €120 στη ΔΕΗ. Προσδιορίστε τα έσοδα των ΕΛΤΑ από την παραπάνω συναλλαγή

**Μέτρηση του Εσόδου**

Έσοδα = ονομαστική αξία του ανταλλάγματος που εισπράχθηκε ή είναι εισπρακτέο.

Συναλλαγές με πίστωση: ενδέχεται το σχετικό ποσό να ενσωματώνει τόκο.

Το έσοδο μετράται στο αποσβέσιμο κόστος με την μέθοδο του πραγματικού (αποτελεσματικού) επιτοκίου ή τη σταθερή μέθοδο (μόνο ΕΛΠ) , εάν εκτιμάται ότι έχει σημαντική επίπτωση στα ποσά των χρηματοοικονομικών καταστάσεων. Στην περίπτωση αυτή, το ποσό του προκύπτοντος τόκου αναγνωρίζεται κατάλληλα στα αποτελέσματα. Δεν υπάρχει λόγος να εξετάζουμε την ύπαρξη χρηματοοικονομικής συναλλαγής αν η διάρκεια της πίστωσης είναι μικρότερη του έτους (εκτός αν ρητά αναφέρεται)

**Παράδειγμα 3**

 Η ΑΒΓ πούλησε την 1/1/20Χ5 ένα αυτοκίνητο στην ΧΨΖ αντί € 12.100 τα οποία θα καταβληθούν στις 31/12/20Χ6. Η τιμή πώλησης με μετρητά είναι € 10.000. Διενεργείστε τις σχετικές ημερολογιακές εγγραφές

**Προεξοφλητικό Επιτόκιο**

 Σαν προεξοφλητικό επιτόκιο λαμβάνεται το επιτόκιο με το οποίο θα επιβάρυνε ο πωλητής τον αγοραστή σε μία ξεχωριστή χρηματοοικονομική συναλλαγή (δηλαδή του δάνειζε).

**Παράδειγμα 4**

 Η ΑΒΓ πούλησε την 1/1/20Χ5 ένα αυτοκίνητο στην ΧΨΖ αντί € 12.100 τα οποία θα καταβληθούν στις 31/12/20Χ6. Σε μία ξεχωριστή χρηματοοικονομική συναλλαγή, η ΑΒΓ θα επιβάρυνε την ΧΨΖ με επιτόκιο 15%. Διενεργείστε τις σχετικές ημερολογιακές εγγραφές.

**Αναγνώριση εσόδου κατά τη διάρκεια της παραγωγής**

Σε ορισμένες περιπτώσεις ενδείκνυται η αναγνώριση του εσόδου να γίνει πριν την παράδοση του αγαθού. Για παράδειγμα, στην περίπτωση μακροχρόνιων κατασκευαστικών έργων το έσοδο μπορεί να αναγνωρίζεται βάσει του βαθμού ολοκλήρωσης του έργου. Η συγκεκριμένη μέθοδος αναγνώρισης των εσόδων καλείται **μέθοδος του ποσοστού ολοκλήρωσης**. Συνήθως ο βαθμός ολοκλήρωσης του έργου προσδιορίζεται βάσει του συνολικού κόστους που έχει πραγματοποιηθεί για το έργο σε συγκεκριμένη ημερομηνία σε σχέση με το εκτιμώμενο συνολικό κόστος για τη αποπεράτωση του έργου.

**Παράδειγμα 5**

Η επιχείρηση Α ανέλαβε την κατασκευή έργου συμβατικού εσόδου 500.000 ευρώ και το τελικό πραγματοποιηθέν κόστος κατασκευής ανήλθε στα 405.000 ευρώ. Ο χρόνος εκτέλεσης του έργου είναι 3 χρόνια (2001-2003) Δίνονται τα παρακάτω δεδομένα σχετικά με το έργο :

|  |  |  |  |
| --- | --- | --- | --- |
|  | 2001 | 2002 | 2003 |
| Σωρευμένες Δαπάνες | 150.000 | 360.000 | 405.000 |
| Εκτιμώμενες ως την ολοκλήρωση του έργου δαπάνες | 300.000 | 40.000 | - |

Προσδιορίστε το αποτέλεσμα το οποίο πραγματοποιεί η Α σε κάθε χρήση υποθέτοντας ότι εφαρμόζει τη μέθοδο του ποσοστού ολοκλήρωσης για την αναγνώριση εσόδων από κατασκευαστικά συμβόλαια